ПРЕДЛОГ ЗАКОНА

О ПОТВРЂИВАЊУ СПОРАЗУМА

О САРАДЊИ У ОБЛАСТИ ТУРИЗМА

ИЗМЕЂУ

ВЛАДЕ РЕПУБЛИКЕ СРБИЈЕ

И

ВЛАДЕ КОМОНВЕЛТА ДОМИНИКЕ

Члан 1.

Потврђује се Споразум о сарадњи у области туризма између Владе Републике Србије и Владе Комонвелта Доминике, сачињен у Београду, 4. фебруара 2019. године, у оригиналу на српском и енглеском језику.

Члан 2.

Текст Споразума о сарадњи у области туризма између Владе Републике Србије и Владе Комонвелта Доминике у оригиналу на српском језику гласи:

СПОРАЗУМ

О САРАДЊИ У ОБЛАСТИ ТУРИЗМА

ИЗМЕЂУ

ВЛАДЕ РЕПУБЛИКЕ СРБИЈЕ

И

ВЛАДЕ КОМОНВЕЛТА ДОМИНИКЕ

Влада Републике Србије и Влада Комонвелта Доминике (у даљем тексту: Стране),

уверени да се кроз туризам унапређује не само економска сарадња између две државе, него и зближавају народи,

у жељи да постигну реципрочни интерес за обезбеђење одговарајућег законског оквира за успостављање међусобно повољне билатералне сарадње обухваћене овим споразумом о сарадњи,

споразумеле су се о следећем:

Члан 1.

Стране ће у складу са својим важећим националним законодавствима усвајати неопходне мере за унапређење размене у области туризма.

Стране ће, у складу са својим надлежностима, подстицати развој односа између министарстава надлежних за туризам и других организација и институција у области туризма.

Члан 2.

Стране ће подстицати међусобну размену података и информација о развоју квалитета туристичке понуде и обуци кадрова за обављање послова у области туризма, угоститељства, промоције и маркетинга.

Члан 3.

Стране ће размотрити могућности организовања обуке кадрова за рад у области туризма и угоститељства у својим државама, као и стручњака за промоцију, маркетинг и стратешки развој туризма.

Члан 4.

Стране ће подстицати учешће својих представника, као и представника медија у студијским путовањима, на туристичким манифестацијама, сајмовима и изложбама, које се организују у државама Страна.

Члан 5.

Стране ће подстицати организовање сусрета представника туристичких агенција, стручњака и пословних људи y области туризма у циљу упознавања са туристичком понудом, обезбеђивања могућности за презентовање информација, статистичких података, као и предлога инвестиционих пројеката у области туризма.

Члан 6.

Стране ће моћи да усклађују своје активности у оквирима одредаба међународних организација из области туризма, у складу са својим интересима и приоритетима и према заједничким усвојеним процедурама.

Члан 7.

Овај споразум о сарадњи ступа на снагу датумом пријема последње ноте којом Стране у писаном облику дипломатским путем обавештавају једна другу да су испуњени сви услови које њихово законодавство предвиђа за ступање на снагу Споразума о сарадњи.

Споразум о сарадњи се закључује на период од пет (5) година и аутоматски се обнавља за наредне периоде од пет (5) година, осим ако једна од Страна у писаном облику не обавести другу Страну о својој намери да раскине Споразум о сарадњи и то шест (6) месеци пре истека важности истога.

Раскид овог споразума о разумевању неће утицати на спровођење програма и пројеката договорених у време његовог важења, уколико се Стране другачије не договоре.

Сачињено у Београду, дана 4.2.2019. године, у два оригинална примерка, сваки на српском и енглеском језику, при чему оба текста има једнаку важност.

|  |  |
| --- | --- |
| За  Владу Републике Србије  Ивица Дачић | За  Владу Комонвелт Доминике  Доминик Рузвелт Скерит |

Члан 3.

Овај закон ступа на снагу осмог дана од дана објављивања у „Службеном гласнику Републике Србије - Међународни уговориˮ.